Tehnicianul Eugen Trică a declarat, duminică seară, după meciul pierdut de FCU Craiova în faţa echipei Hermannstadt, scor 1-3, joc în urma căruia craiovenii au retrogradat, că formaţia sa a greşit copilăreşte şi că nu ştie dacă va continua şi în Liga 2, scrie news.ro.
„Până ne-au egalat, cei de la Hermannstadt chiar nu au avut ocazii, exceptând poate acel gol anulat. Noi am controlat meciul, am avut avantaj, ceea ce a fost foarte bine. Ulterior am fost din nou egalaţi. Am greşit copilăreşte. Ne-au costat acele greşeli, s-a făcut 2-1. N-am mai putut să mai revenim şi aşa s-a scris istoria acestui meci. E normal ca suporterii să fie supăraţi”, a spus Trică.
“Ce ne-a spus patronul în vestiar rămâne în vestiar, nu pot eu să vin şi să vă spun ce s-a discutat acolo. Dânsul face strategia, el ştie ce vrea să facă. Nu ştiu dacă voi continua şi în Liga 2”, a adăugat el, potrivit orangesport.ro.